हर महीने 500 मिलते थे; आज करोड़ो रुपए टैक्स देते हैं, एक एपिसोड की फीस 50 लाख
Bollywood Actor Kapil Sharma On His First Salary At Age Of 14 - कपिल शर्मा देश के उन चुनिंदा सेलिब्रिटिज में से हैं जो करोड़ो रुपए टैक्स भरते हैं। हालांकि कपिल की पहली कमाई सिर्फ 500 रुपए थी। शुरुआती दौर में कपिल एक PCO बूथ पर काम करते थे।
कपिल शर्मा देश के उन चुनिंदा सेलिब्रिटीज में से हैं जो करोड़ों रुपए टैक्स भरते हैं। हालांकि कपिल की पहली कमाई सिर्फ 500 रुपए थी। शुरुआती दौर में कपिल एक PCO बूथ पर काम करते थे। वहीं से उन्हें 500 रुपए की कमाई होती थी।
इसके बाद पॉकेट मनी की जुगाड़ में 14 साल की उम्र में उन्होंने एक फैक्ट्री में भी नौकरी की थी, वहां से उन्हें हर महीने 900 रुपए मिला करते थे। कपिल का कहना है कि वो अपने खर्चे खुद चलाना चाहते थे इसलिए उन्होंने ऐसी छोटी-मोटी कई नौकरियां कीं।
घर से पैसे मांगने पर शर्म आती थी..
कपिल ने curly tales से पुरानी यादों को शेयर करते हुए कहा, 'मैंने बहुत से छोटे-छोटे काम किए हैं। दसवीं की परीक्षा देने के बाद मैं एक कपड़ा मिल में काम करने लगा था। वहां इतनी गर्मी पड़ती थी कि दूसरी जगह से आए मजदूर भी अपने गांव भाग जाते थे।
हालांकि घर से काम करने का कोई प्रेशर नहीं था, इसलिए कमाई में मिले पैसों से म्यूजिक सिस्टम या मां के लिए गिफ्ट्स खरीद लेता था।' कपिल का कहना है कि उन्होंने कम उम्र में इसलिए कमाई करनी शुरू कर दी क्योंकि उन्हें घर से पैसे मांगने पर शर्म आती थी।'
एक एपिसोड के 50 लाख लेते हैं कपिल
2021 की शुरुआत में ये खबर आई थी कि कपिल शर्मा एक साल में 15 करोड़ रुपए इनकम टैक्स भरते हैं। उन्होंने अपने शो 'द कपिल शर्मा शो; के एक एपिसोड के दौरान ये बात बताई थी।
उन्होंने कहा कि देश के विकास में साझेदारी के लिए हमें टैक्स भरते रहना चाहिए। कपिल की फीस की बात करें तो वो एक एपिसोड के लिए 50 लाख लेते हैं, इस तरह एक हफ्ते में उनकी कमाई एक करोड़ हुई। साथ ही फिल्मों और एड से भी उनकी काफी ज्यादा कमाई होती है।
रियलिटी शो के प्राइज मनी से की थी बहन की शादी
कपिल ने अपने करियर की शुरुआत 2006 में आए टीवी शो 'हंसदे हंसदे रावो' से किया था। 'द ग्रेट इंडियन लाफ्टर चैलेंज सीजन 3' को जीतकर वो लाइमलाइट में आए। रिपोर्ट्स के मुताबिक, इस शो के प्राइज मनी के रूप में उन्हें 10 लाख रुपए मिले थे। इन पैसों से उन्होंने अपनी बहन की शादी खूब धूमधाम से की थी।
कपिल के सितारे उस वक्त बुलंद हुए जब उन्होंने 2013 में खुद का कॉमेडी शो कॉमेडी नाइट्स विद कपिल लॉन्च किया। इस शो के बाद उन्होंने शोहरत की सीढ़ी चढ़नी शुरू कर दी। बाद में उनका ये शो द कपिल शर्मा शो के नाम से दूसरे चैनल पर टेलीकास्ट होने लगा।
अपनी फिल्म ज्विगाटो को लेकर चर्चा में हैं कपिल
कपिल इन दिनों अपनी फिल्म ज्विगाटो को लेकर भी चर्चा में हैं। फिल्म 17 मार्च को थिएटर्स में रिलीज हो चुकी है। कपिल ने फिल्म में एक डिलीवरी बॉय का रोल निभाया है। फिल्म की डायरेक्टर नंदिता दास का कहना है कि ये फिल्म एक आदमी की लाइफ के ऊपर बेस्ड है, और कपिल इस रोल के लिए सबसे उम्दा चॉइस थे।
